Hin árlega vetrarferð félaga í björgunarsveitunum Brák , Elliða , Heiðari og Oki var farin um síðustu helgi . Lagt var af stað seinnipart föstudags norður á Drangsnes á Ströndum þar sem um 25 manna hópur kom sér fyrir í félagsheimili Drangsnesinga . Morguninn eftir var svo lagt af stað á fimm jeppum og tíu snjósleðum og stefnan sett á Drangajökul . Þó færið hafi á köflum verið nokkuð erfitt fyrir jeppana gat veðrið ekki verið betra . Útsýnið af jöklinum var stórkostlegt eins og meðfylgjandi myndir bera með sér . Ánægjan skein úr hverju andliti þegar til baka var komið um kvöldið og undir miðnætti voru borin fram grilluð lambalæri . Það var því vel nærður hópur , bæði á líkama og sál , sem hélt heim á leið á sunnudagsmorgun .